Resident Evil: The Umbrella Chronicles

Resident Evil: The Umbrella Chronicles () – 2007 m. rail shooter žanro kompiuterinis žaidimas, „Resident Evil“ žaidimų serijos dalis, kurią sukūrė Japonijos „Cavia, Inc.“ ir „Capcom“ kompanijos „Nintendo Wii“ konsolei. Išleido „Capcom“. Žaidimas 2012 m. išleistas  „PlayStation 3“ konsolei „PlayStation Network“ tinkle su šiek tiek tobulesne grafika kartu su „Resident Evil: The Darkside Chronicles“ rinkinyje „Resident Evil Chronicles HD Collection“. Žaidimas skirtas suaugusiems.

Žaidimas sulaukė nuosaikaus kritikų įvertinimo. Metacritic.com tinklalapio kritikų apžvalgų suvestinės vertinimo vidurkis − 75 balai iš 100.metacritic.com, tikrinta 2015 m. liepos 10 d. Pasaulyje buvo išplatinta 1,5 mln. žaidimo kopijų „Wii“ platformai (2015 m. duomenimis).vgchartz.com, tikrinta 2015 m. liepos 10 d.

 Apie žaidimą 

„Resident Evil: The Umbrella Chronicles“ yra vieno arba dviejų žaidėjų 3D grafikos rail shooter žanro šaudyklinis žaidimas. 2007 m. išleistas „Nintendo Wii“ konsolei, 2012 m. su šiek tiek pagerinta grafika išleistas „PlayStation 3“ konsolei per „PlayStation Network“ tinklą. Tai rail shooter tipo šaudyklė, kurios metu herojus automatiškai juda žaidimo scenarijaus parinktu keliu. Žaidėjas valdo tik ginklo taikiklio padėtį vaizdo ekrane ir judėdamas iš anksto parinktu keliu žaidimo erdvėje turi iššaudyti priešininkus. Iššaudant įvairius objektus (lempas, butelius, paveikslus ir pan.) randami užrašai, kurie atskleidžia žaidimo istorijos įvykius.

„Resident Evil: The Umbrella Chronicles“ sudaryta iš keturių pagrindinių epizodų. Žaidimo siužetas atskleidžiamas iš vieno „Resident Evil“ istorijų pagrindinių antagonistų − Alberto Veskerio, pozicijos. Pirmosiose trijose misijose pasakojami įvykiai iš pirmųjų „Resident Evil“ žaidimų − pražūtingo T viruso paskleidimo Rakūno mieste iš „Umbrella“ korporacijos laboratorijų, dėl ko žmonės virto zombiais, gyvūnai mutavo į pavojingas pabaisas. Ketvirtojoje misijoje atskleidžiami nauji herojų nuotykiai „Umbrella“ bazėje Rusijoje. Perėjus pagrindinę misiją, atsiranda galimybė įgyvendinti vieno žaidėjo papildomas trumpesnes misijas. Įveikus misijas pagal jų įveikimo greitį, iššaudytus priešininkus ir pan. suteikiami taškai ir lygio perėjimo rangas. Patirties taškais galima pasitobulinti veikėjų ginklus.

 Žaidimo misijos 

 Pagrindinės misijos 
Pagrindines misijas galima žaisti vienam žaidėjui arba dviem ta pačia „Nintendo Wii“ konsole kooperatyviniu režimu. Nesurinkus iš pirmo karto visų misijos trofėjų, ją galima peržaisti vėliau ir laisvai pasirinkti sunkumo lygį iš trijų. Pagrindinės misijos chronologine tvarka:
 1. „Traukinio nuvirtimas nuo bėgių“ (Train Derailment, žaidimo „Resident Evil Zero“ įvykiai).
Veikėjai: S.T.A.R.S. policijos padalinio medikė Rebeka Čeimbers (Rebecca Chambers) ir buvęs jūrų pėstininkas Bilis Koenas (Billy Coen).
 2. „Vilos incidentas“ (Mansion Incident, žaidimo „Resident Evil“ įvykiai).
Veikėjai: policijos padalinio S.T.A.R.S. kovotojai Krisas Redfyldas (Chris Redfield) ir Džil Valentain (Jill Valentine).
 3. „Rakūno sunaikinimas“ (Racoons Destruction, žaidimo „Resident Evil 3: Nemesis“ įvykiai).
Veikėjai: policijos padalinio S.T.A.R.S. kovotoja Džil Valentain (Jill Valentine) ir „Umbrella“ korporacijos samdinys Karlosas Oliveira (Carlos Oliveira).
 4. „Umbrella“ galas“ (Umbrella’s End).
Veikėjai: buvę S.T.A.R.S. kovotojai Krisas Redfyldas (Chris Redfield) ir Džil Valentain (Jill Valentine).

 Papildomos misijos 
Papildomų misijų galimybės atsiveria pereinant pagrindines misijas, jas nebūtina žaisti chronologine tvarka.
 „Pradžia“ (Beginings), veikėjas Albertas Veskeris (Albert Wesker).
 „Košmaras“ (Nightmare), veikėja Rebeka Čeimbers.
 „Prisikėlimas“ (Rebirth), veikėjas Albertas Veskeris.
 „Mirties durys“ (Death’s Door), veikėja − šnipė Ada Vong (Ada Wong).
 „Tamsi praeitis“ (Dark Legacy), veikėjas Albertas Veskeris.
 „Ketvirtasis išsigelbėjęs“ (Fourth Survivor), veikėjas − anoniminis „Umbrella“ samdinys HUNK.

Pabaigus paskutinę misiją „Ketvirtasis išsigelbėjęs“ (kuri įmanoma pabaigus visas misijas), žaidime atsiranda galimybė peržaisti papildomas misijas dviem žaidėjams kooperatyviniu režimu taip, tarsi vienas herojus naudotųsi dviem ginklais.

 Išnašos 

 Nuorodos 

 Oficiali svetainė 
 ign.com

Kategorija:2007 kompiuteriniai žaidimai
Kategorija:Šaudyklės
Kategorija:Resident Evil
Kategorija:Wii žaidimai